19 Gompieno, le e leng pele ga ntwa ya ga Jehofa kgatlhanong le baikepi e simologa, batho ba le bantsi ba welwa ke mathata a a masisi. Jesu o ile a bolelela pele gore dintwa, mauba, dithoromo tsa lefatshe le dikgogodi di ne di tla nna karolo ya ‘sesupo sa go nna gone ga gagwe’ ka maatla a bogosi. (Mathaio 24:3-14; Luke 21:10, 11) Badumedikarona ba bantsi ba tshela mo dinageng tse di ganyaotsweng ke dilo tseno tse Jesu a di boletseng, mme ba boga thata ka ntlha ya tsone. Bakeresete ba bangwe ba tla amega ka tsela e e ntseng jalo mo isagweng. Mo go ba le bantsi ba rona, go ka nna ga direga gore ‘mofeige o se ke wa thunya’ pele bokhutlo bo tla. Le fa go ntse jalo, re itse lebaka la go bo dilo tseno di direga, mme seo se a re nonotsha. Mo godimo ga moo, re na le yo o re emang nokeng. Jesu o ile a solofetsa jaana: “Jalo, nnang lo senke pele bogosi [jwa Modimo] le tshiamo ya gagwe, mme dilo tse dingwe tseno tsotlhe lo tla di okelediwa.” (Mathaio 6:33) Seno ga se bolele gore re tla tshela botshelo jwa go tlhaba kgobe ka mmutla, mme gone, se re tlhomamisetsa gore fa re baya Jehofa kwa pele mo botshelong jwa rona, o tla re tlhokomela.—Pesalema 37:25.